Բիրգիտ Ֆիշեր

Բիրգիտ Ֆիշեր (գերմաներեն՝ Birgit Fischer, ), գերմանացի նշանավոր մարզուհի (բայդարկաներով թիավարություն), օլիմպիական խաղերի ութակի, աշխարհի առաջնությունների քսանութակի չեմպիոնուհի. առավելագույն տիտղոսներ նվաճած մարզիկներից մեկը սպորտի պատմության մեջ։ Մինչև 1990 թվականը մրցումներում ներկայացրել է Արևելյան Գերմանիան (Գերմանիայի Դեմոկրատական Հանրապետությունը), այնուհետև՝ միավորված Գերմանիան՝ նվաճելով բազմաթիվ մրցանակներ։

Կենսագրություն 

Բիրգիտը ծնվել է Արևելյան Գերմանիայում՝ Հավելի Բրանդենբուրգ քաղաքում։ Հաճախել է Պոտսդամի բանակի մարզական ակումբի թիավարության խմբակի պարապմունքներին, հետագայում ծառայել է ազգային ժողովրդական բանակում որպես մարզական հրահանգիչ՝ հասնելով մայորի սպայական կոչման։

1980-2004 թթ. միջակայքում մասնակցել է վեց ամառային օլիմպիական խաղերի, որոնցում ընդհանուր առմամբ նվաճել է տասներկու մեդալ՝ ութ ոսկե և չորս արծաթե: 1979-ից մինչև 2005 թվականն անցկացված աշխարհի առաջնություններում վաստակել է 38, Եվրոպայի 2000-2005 թթ. առաջնություններում՝ 9 մեդալ։

Ի մի բերելով մարզական ողջ կարիերայի ընթացքում Բիրգիտ Ֆիշերի ձեռք բերած նվաճումները՝ ուսումնասիրողներն արձանագրել են հետևյալ առավել ակնառու ցուցանիշները. 
 գերմանացի բոլոր մարզիկների (թե՛ կին, թե՛ տղամարդ) շարքում նա առաջին տեղն է գրավում օլիմպիական իր մեդալների քանակով.
 հունգարացի Ալադար Գերևիչի և գերմանացի Հանս Գյունտեր Վինկլերի հետ ռեկորդակիր է համարվում այն օլիմպիադաներին մասնկցության թվով (6), որոնցում մրցանակների է արժանացել։ Ընդ որում՝ Բիրգիտը օլիմպիական խաղերի պատմության մեջ միակն է, ով հինգ օլիմպիադաներում նվաճել է առնվազն երկու մեդալ (յուրաքանչյուրում).
 Բ. Ֆիշերը միակ մարզուհին է, ում հաջողվել է օլիմպիական մեդալներ նվաճել 24 տարի ձգված ժամանակահատվածում.
 թիավարող մարզիկների մեջ (թե՛ կին, թե՛ տղամարդ) ամենաշատ օլիմպիական մեդալներն է նաճել (12).
 եղել է ամենաերիտասարդ (18 տարեկան - 1980 թվականին) և ամենատարեց (42 տարեկան - 2004 թվականին) օլիմպիական չեմպիոնուհին բայդարկաներով և կանոեներով  թիավարության ասպարեզում.    
 2004 թվականին ճանաչվել է Գերմանիայի «Տարվա մարզուհի»։ 

Բիրգիտ Ֆիշերը միաժամանակ վարպետ լուսանկարիչ է. նրա լուսանկարչական լավագույն աշխատանքները ներկայացված են «Օլիմպիականների արվեստը» («Art of the Olympians») անվանումով հայտնի ամերիկյան թանգարանում ու վերջինիս կազմակերպած շրջիկ ցուցահանդեսներում։

Թիավարության բնագավառում մարզական նվաճումներով աչքի են ընկել նաև նրա մտերիմներից զարմուհին՝ Ֆաննին, որը 2008 թվականին Պեկինում անցկացված ամառային օլիմպիական խաղերում ոսկե մեդալ է նվաճել K-4 500 մ մրցաձևում, և եղբայրը՝ Ֆրանկը, ով 1981-1986 թթ. միջակայքում անցկացված աշխարհի առաջնություններում վաստակել է ինը մեդալ։

Միջազգային նվաճումներ

Ծանոթագրություններ 

Օլիմպիական չեմպիոններ
Մարզուհիներ
Գերմանացի մարզիկներ
Գերմանացի մարզուհիներ
2000 թվականի Ամառային օլիմպիական խաղերի չեմպիոններ
2004 թվականի Ամառային օլիմպիական խաղերի չեմպիոններ
2004 թվականի Ամառային օլիմպիական խաղերի արծաթե մեդալակիրներ